《次韵吴可权题余干县白云亭》
宋代·黄庭坚

曩谁筑孤亭，胜日有感遇。
永怀刘随州，因榜白云句。
遗老不能刘，岁月忽成屡。
绿阴斤斧尽，华屋风雨仆。
吴侯七闽英，宰县有真趣。
弦歌解民愠，根节去吏蠹。
材收佛宫余，工有子来助。
厦成燕雀贺，水满凫雁翥。
四海名士来，一笑坐客聚。
云兴碧山留，云散清江去。
斯须成苍狗，皆道不如故。
至人观万物，谁有安立处。
寄语吴令君，但遣糟床注。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。